CELEX: 32012D0301
Language: hu
Date: 2012-06-11 00:00:00
Title: 2012/301/EU: A Bizottság határozata ( 2012. június 11. ) a Dánia által egyes üvegházhatású ipari gázokra vonatkozóan bejelentett nemzeti rendelkezésekről (az értesítés a C(2012) 3717. számú dokumentummal történt)

13.6.2012   
            
            
               HU
            
            
               Az Európai Unió Hivatalos Lapja
            
            
               L 152/40
            
         A BIZOTTSÁG HATÁROZATA
   (2012. június 11.)
   a Dánia által egyes üvegházhatású ipari gázokra vonatkozóan bejelentett nemzeti rendelkezésekről
   (az értesítés a C(2012) 3717. számú dokumentummal történt)
   (Csak a dán nyelvű szöveg hiteles)
   (2012/301/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre és különösen annak 114. cikke (6) bekezdésére,
   mivel:
   
               (1)
            
            
               2012. február 13-án kelt levelében a Dán Királyság az Európai Unió működéséről szóló szerződés (EUMSZ) 114. cikkének (4) bekezdése alapján arról tájékoztatta a Bizottságot, hogy az Európai Közösséget létrehozó szerződés (EK-Szerződés) 95. cikkének (6) bekezdésével (jelenleg az EUMSZ 114. cikkének (6) bekezdése) összhangban elfogadott 2007/62/EK bizottsági határozatban (1) rögzített határnapon, 2012. december 31-én túl is fenn kívánja tartani az egyes üvegházhatású ipari gázokra vonatkozó nemzeti rendelkezéseit, amelyek szigorúbbak az egyes fluortartalmú üvegházhatású gázokról szóló, 2006. május 17-i 842/2006/EK európai parlamenti és tanácsi rendeletben (2) előírtaknál.
            
         
               (2)
            
            
               Az egyes fluortartalmú üvegházhatású gázokról (a továbbiakban: F-gázok) szóló 842/2006/EK rendelet célja a Kiotói Jegyzőkönyv alkalmazási körébe tartozó egyes F-gázok (HFC-k, PFC-k és az SF6) kibocsátásának megelőzése és korlátozása. A rendelet néhány felhasználási, illetve forgalombahozatali tilalmat is tartalmaz olyan esetekre, amelyekre vonatkozóan közösségi szinten költséghatékony helyettesítő megoldások állnak rendelkezésre, és amelyekben a tározás és a visszanyerés javítása nem látszik megoldhatónak.
            
         
               (3)
            
            
               A rendelet jogalapja kettős: általában valamennyi rendelkezés az EK-Szerződés 175. cikkének (1) bekezdésén (jelenleg az EUMSZ 192. cikkének (1) bekezdése) alapul, a 7., 8. és 9. cikk azonban az EK-Szerződés 95. cikkén (jelenleg az EUMSZ 114. cikke), tekintettel arra, hogy ezek a cikkek hatással vannak az Unió egységes piacán belüli szabad árumozgásra.
            
         
               (4)
            
            
               Dánia 2002 óta szabályoz nemzeti szinten egyes fluortartalmú üvegházhatású gázokat, erről szóló rendelkezéseiről 2006. június 2-án levélben tájékoztatta a Bizottságot. A szabályozás alá eső F-gázokat tartalmazó új termékek behozatalára, értékesítésére és felhasználására vonatkozó általános tilalom mellett a miniszteri rendelet I. melléklete eltéréseket is részletez. Ezek az eltérések több kifejezetten specifikus alkalmazásra vonatkoznak, néhány általánosabb alkalmazás esetében pedig az adott rendszerben felhasznált üvegházhatású gázok mennyiségén alapulnak, és így mentességet biztosítanak például olyan hűtőegységek, hőszivattyúk vagy légkondicionáló egységek részére, amelyek hűtőközege 0,15 kg és 10 kg között van, továbbá a hő visszanyerésére szolgáló, legfeljebb 50 kg tömegű hűtőközeggel működő hűtőrendszerek részére. Mentességet élveznek emellett a hajózási és a katonai felhasználásra szolgáló termékek, valamint az SF6 nagyfeszültségű egységekben való alkalmazása. 2006. december 8-án a Bizottság az EK-Szerződés 95. cikkének (6) bekezdésére (jelenleg az EUMSZ 114. cikkének (6) bekezdése) való hivatkozással 2012. december 31-ig engedélyezte Dánia számára a szóban forgó rendelkezések fenntartását.
            
         
               (5)
            
            
               A 2007/62/EK határozat elfogadása óta fennállnak azok a körülmények, amelyek a határozatban rögzített szigorúbb rendelkezések fenntartását eredetileg indokolták. A miniszteri rendelet változatlanul egy átfogóbb stratégia része, amelyet Dánia a Kiotói Jegyzőkönyv és az azt követően a terhek megosztásáról uniós szinten elfogadott megállapodás szerinti kibocsátáscsökkentési céljainak elérése érdekében alkalmaz. E megállapodás értelmében Dánia vállalta, hogy az üvegházhatást okozó gázok kibocsátását a 2008–2012 közötti időszakban az 1990-es bázisév szintjéhez képest 21 %-kal csökkenti. A bejelentett intézkedések a visszajelzések szerint jelentős mértékben hozzájárultak a HFC-kibocsátás csökkenéséhez Dániában. Az üvegházhatást okozó gázkibocsátásnak a 2020-ig terjedő időszakra szóló közösségi kötelezettségvállalásoknak megfelelő szintre történő csökkentésére irányuló tagállami törekvésekkel kapcsolatban az Európai Parlament és a Tanács által közösen elfogadott határozatban (3) az szerepel, hogy Dánia 2020-ra további 20 %-kal csökkenti a 2005-höz viszonyított kibocsátását.
            
         
               (6)
            
            
               Az intézkedés arányosságát a miniszteri rendeletben engedélyezett eltérések, valamint az általános tilalom alól csak rendkívül sajátos esetekben megítélhető egyedi mentesség lehetősége biztosítja. A szabályozás emellett csak az új berendezésekre vonatkozik, így a meglévő berendezésekben nem tiltja az F-gázok javítási és karbantartási célú használatát, elejét véve az ilyen berendezések idő előtti leselejtezésének.
            
         
               (7)
            
            
               A Bizottság megállapítja, hogy a miniszteri rendelet bizonyos tekintetben hatással van az áruk szabad forgalmára az Unió területén, ugyanakkor azt is elismeri, hogy a rendelkezések általánosak, és a hazai és az importált termékekre egyaránt vonatkoznak. Arra nézve nincs bizonyíték, hogy a bejelentett nemzeti rendelkezéseket az Unió gazdasági szereplői közötti önkényes megkülönböztetés eszközeként használták volna vagy használnák a jövőben. Tekintettel az F-gázokból eredő környezeti kockázatokra, a Bizottság megerősíti korábbi értékelését, miszerint a dán hatóságok által bejelentett nemzeti rendelkezések a kitűzött célok vonatkozásában nem képeznek aránytalan akadályt a belső piac működése szempontjából, különösen annak fényében, hogy a 842/2006/EK rendelet alkalmazásáról, hatásairól és megfelelőségéről nemrégiben elvégzett felülvizsgálat (4) következtetései szerint az üvegházhatást okozó gázkibocsátásra vonatkozó uniós célok eléréséhez további, az F-gázok kibocsátásait csökkentő intézkedésekre van szükség.
            
         
               (8)
            
            
               A Bizottság véleménye szerint a Dánia által 2012. február 13-án benyújtott, az F-gázokat tartalmazó és az F-gázokkal működő termékek és berendezések forgalomba hozatala tekintetében a 842/2006/EK rendelet rendelkezéseinél szigorúbb rendelkezéseket tartalmazó nemzeti jogszabályi rendelkezések fenntartása iránti kérelem elfogadható.
            
         
               (9)
            
            
               2007/62/EK határozatát megerősítve a Bizottság fenntartja, hogy a 2002. július 2-i 552. számú miniszteri rendeletben foglalt nemzeti rendelkezések:
               
                           —
                        
                        
                           környezetvédelmi igényeket elégítenek ki,
                        
                     
                           —
                        
                        
                           figyelembe veszik, hogy a tilalommal érintett alkalmazásoknak léteznek Dániában műszaki és gazdasági szempontból hozzáférhető alternatívái,
                        
                     
                           —
                        
                        
                           várhatóan korlátozott hatást gyakorolnak a gazdaságra,
                        
                     
                           —
                        
                        
                           nem képezik az önkényes megkülönböztetés eszközét,
                        
                     
                           —
                        
                        
                           nem képezik a tagállamok közötti kereskedelem rejtett korlátozását, és
                        
                     
                           —
                        
                        
                           ennek megfelelően összeegyeztethetőek a Szerződéssel.
                        
                     A Bizottság ezért úgy ítéli meg, hogy ezek az intézkedések jóváhagyhatók.
            
         
               (10)
            
            
               A Bizottság bármikor újból megvizsgálhatja, hogy a jóváhagyás feltételei továbbra is teljesülnek-e. E vizsgálat különösen akkor válhat időszerűvé, ha a 842/2006/EK rendelet vagy a 406/2009/EK határozat jelentős mértékben módosul. Figyelembe véve ezt a lehetőséget és az üvegházhatást okozó gázkibocsátás csökkentésére vállalt hosszú távú uniós és tagállami kötelezettségeket, a jóváhagyást nem szükséges meghatározott időtartamra korlátozni,
            
         ELFOGADTA EZT A HATÁROZATOT:
   1. cikk
   A Bizottság ezúton jóváhagyja a Dán Királyság által 2012. február 13-án kelt levelében bejelentett, az F-gázokat tartalmazó és az F-gázokkal működő termékek és berendezések forgalomba hozatala tekintetében a 842/2006/EK rendelet rendelkezéseinél szigorúbb követelményeket tartalmazó, egyes fluortartalmú üvegházhatású gázokra vonatkozó nemzeti jogszabályi rendelkezések alkalmazását.
   2. cikk
   E határozat címzettje a Dán Királyság.
   
      Kelt Brüsszelben, 2012. június 11-én.
      
         
            a Bizottság részéről
         
         Connie HEDEGAARD
         
            a Bizottság tagja
         
      
   
   
      (1)  HL L 32., 2007.2.6., 130. o.
   
      (2)  HL L 161., 2006.6.14., 1. o.
   
      (3)  Az Európai Parlament és a Tanács 406/2009/EK határozata (2009. április 23.) az üvegházhatású gázok kibocsátásának a 2020-ig terjedő időszakra szóló közösségi kötelezettségvállalásoknak megfelelő szintre történő csökkentésére irányuló tagállami törekvésekről (HL L 140., 2009.6.5., 136. o.).
   
      (4)  A Bizottság jelentése az egyes fluortartalmú üvegházhatású gázokról szóló 842/2006/EK rendelet alkalmazásáról, hatásairól és megfelelőségéről, COM(2011) 581 végleges.